PATVIRTINTA

Klaipėdos „Saulėtekio” progimnazijos

direktoriaus 2017 m. rugpjūčio 23 d

įsakymu Nr.V1-36

**KLAIPĖDOS „SAULĖTEKIO” PROGIMNAZIJOS MOKINIŲ PASIEKIMŲ IR PAŽANGOS VERTINIMO TVARKOS APRAŠAS**

**BENDROSIOS NUOSTATOS**

1. Klaipėdos „Saulėtekio” progimnazijos (toliau – progimnazijos) Mokinių pažangos ir pasiekimų vertinimo aprašas (toliau – tvarkos aprašas) skirtas pradinio ir pagrindinio ugdymo programų tikslams ir uždaviniams įgyvendinti.

2. Mokinių pasiekimai ir pažanga vertinami vadovaujantis pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (Lietuvos Respublikos švietimo ir mokslo ministro 2012 m. gegužės 8 d. įsakymo Nr.V-766, 2017 m. liepos 4 d. įsakymo Nr. V-554 redakcijos), progimnazijos susitarimais.

**VERTINIMO TIKSLAI IR UŽDAVINIAI**

3. Vertinimo tikslai:

3.1. nustatyti mokinių pasiekimų lygį bei pažangą, išsiaiškinti kiekvieno mokinio stiprybes, ugdymosi poreikius ir kartu su mokiniu bei jo tėvais (globėjais, rūpintojais) priimti sprendimus dėl tolesnio mokymosi žingsnių, mokiniui būtinos pagalbos;

3.2. palaikyti mokymąsi ir teikti savalaikį atsaką (grįžtamąjį ryšį) mokiniams ir mokytojams, gerinant mokymo(si) proceso kokybę;

3.3. apibendrinti, susumuoti atskiro mokymosi laikotarpio (pusmečio, mokslo metų) mokymosi pagal pagrindinio ugdymo programą rezultatus ir sertifikuoti;

3.4. vertinti ugdymo kokybę, identifikuoti problemas ir inicijuoti reikalingus sprendimus.

4. Vertinimo uždaviniai:

4.1. padėti mokiniui pažinti save, suprasti savo stipriąsias ir silpnąsias puses, įvertinti savo pasiekimų lygmenį, kelti ugdymosi tikslus;

4.2. padėti mokytojui įžvelgti mokinio ugdymosi galimybes, pastebėti problemas ir spragas, diferencijuoti ir individualizuoti darbą, parinkti ugdymo turinį ir metodus;

4.3. suteikti tėvams (globėjams, rūpintojams) informaciją apie vaiko mokymąsi ir stiprinti ryšius tarp vaiko, tėvų (globėjų, rūpintojų);

4.4. nustatyti savo pasiekimų lygmenį, kelti ugdymosi tikslus;

4.5. padėti mokytojui įžvelgti mokinio ugdymosi galimybes, pastebėti problemas ir spragas, diferencijuoti ir individualizuoti darbą, parinkti ugdymo turinį ir metodus;

**VERTINIMO NUOSTATOS IR PRINCIPAI**

5. Vertinimo nuostatos:

5.1. vertinimas grindžiamas mokinių amžiaus tarpsniais, psichologiniais ypatumais, individualiais mokinio poreikiais;

5.2. vertinama tai, kas buvo numatyta pasiekti ugdymo procese: mokinių žinios, jų taikymas, supratimas, dalyko gebėjimai, įgūdžiai, pastangos, asmeninė pažanga, bendrieji gebėjimai, nuostatos.

6. Vertinimo principai:

6.1. tikslingumas (vertinimo metodai atitinka ugdymosi turinį);

6.2. atvirumas ir skaidrumas (su mokiniais tariamasi dėl (į)vertinimo formų, laiko, aiškūs vertinimo kriterijai);

6.3. objektyvumas (siekiama kuo didesnio vertinimo patikimumo, remiamasi mokinių pasiekimų aprašais);

6.4. informatyvumas (vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas taisyti; informacija sistemingai kaupiama ir fiksuojama mokytojo pasirinktu būdu);

6.5. aiškumas (vertinimas grindžiamas aiškiais, mokiniams suprantamais kriterijais). Vertinama remiantis bendrųjų programų pasiekimų lygių aprašais.

**VERTINIMO UGDYMO PROCESE TIPAI IR FORMOS**

7. Ugdymo procese formuojamasis vertinimas derinamas su diagnostiniu ir kaupiamuoju vertinimu:

ugdymo(si) procese svarbus formuojamasis vertinimas, grįstas mokytojo ir mokinio sąveika ir palaikantis mokymąsi. Mokytojas stebi mokinių mokymąsi, jų bendradarbiavimą, įsitraukimą, pastangas, mokymosi būdus, sunkumus ir padeda suprasti mokiniui, kas jau išmokta, ko dar reikia mokytis, kaip įveikti sunkumus, kokie mokymosi būdai veiksmingi. Formuojamasis vertinimas gali būti ir nefiksuojamas, jo paskirtis – paskatinti mokinius, aptarti, ar mokinys išmoko tai, kas buvo numatyta, ar liko ugdymosi spragų, kur dar reikia pastangų. Formuojamasis vertinimas sukuria prielaidas mokiniams pasitikėti mokytoju, geranoriškai bendradarbiauti; diagnostinis vertinimas skirtas išsiaiškinti, ar pasiekti ugdymosi uždaviniai. Jis atliekamas sistemingai. Jį sudaro dviejų tipų vertinimas:

7.1. kaupiamasis vertinimas (sudėtinis pažymys, įskaita) – tai informacijos apie mokinio ugdymosi pažangą ir pasiekimus kaupimas, sudėtinis įvairių mokinio veiklų, pasiekimų, pastangų suminis balas, kurio kriterijus pritaiko progimnazijos mokytojai, vertinantys mokinių pasiekimus pažymiu. Metodinėse grupėse yra susitarta dėl kiekvieno mokomojo dalyko pamokose naudojamo mokinio pasiekimų kaupiamojo vertinimo;

7.2. diagnostinis balas – tai įvairių tipų kontrolinių darbų vertinimas.

8. Pripažįstamos mokinio savarankiškai (savaiminio mokymosi būdu), dalyvaujant neformaliojo švietimo programose ir kitoje veikloje, įgytos kompetencijos. Mokytojui susipažinus su neformaliojo švietimo ir formalųjį švietimą papildančiomis programomis priimami sprendimai dėl vertinimo.

9. Baigus ugdymo programą taikomas apibendrinamasis vertinimas (pusmečių, metiniai įvertinimai, įskaitos). Vertinimo formos:

9.1. kontrolinis darbas (rašinys, atpasakojimas, laiškas ir kt.) – ne mažiau kaip 30 minučių trukmės savarankiškas, projektinis, kūrybinis, laboratorinis ar kitoks raštu (ar elektroniniu būdu) atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį;

9.2. apklausa raštu – 15–20 minučių apklausa ne daugiau kaip iš dviejų pamokų medžiagos. Užduotys konkrečios, trumpos, aiškios;

9.3. apklausa žodžiu – tai monologinis ar dialoginis kalbėjimas, skirtas patikrinti žinias ir gebėjimą taisyklingai, argumentuotai reikšti mintis gimtąja ar užsienio kalba;

9.4. savarankiškas darbas gali trukti 10–30 minučių. Jo tikslas sužinoti, kaip mokinys suprato temos dalį, kaip geba pritaikyti įgytas žinias individualiai atlikdamas praktines užduotis;

9.5. testas – rašomasis darbas, kurio trukmę nustato dalyko mokytojas, atsižvelgdamas į testo apimtį ir sudėtingumą.

**VERTINIMO DALYVIAI**

10. Vertinime dalyvauja visi progimnazijos mokytojai, mokiniai, jų tėvai. Su pasiekimų ir pažangos vertinimo aprašu mokinius ir jų tėvus privalo supažindinti dalyko mokytojas pradėdamas naujų mokslo metų programą.

**VERTINIMO PLANAVIMAS**

11. Vertinimas planuojamas kartu su ugdymo procesu. Prieš pradedant mokytis mokytojas aptaria su mokiniais, ką turi pasiekti ir kaip pasiekimai bus vertinami. Planuojant vertinimą tariamasi su mokiniais, prireikus – su spec. pedagogu, psichologu, tėvais. Vertinimas planuojamas taip, kad mokiniai žinotų, ką turi mokėti, kaip bus vertinama, kada ir kas vertins. Vertinimas planuojamas metams (kaip ir ilgalaikiai planai). Mokslo metų pradžioje, supažindinant mokinius su dalykų programų turiniu, kartu supažindinama ir su vertinimo planu. Mokiniai vertinami baigus temą, skyrių (jei medžiagos daug, galima planuoti keletą atsiskaitymų). Vertinimas detalizuojamas pradedant nagrinėti skyrių, temą. Apie kontrolinį darbą mokytojas primena prieš savaitę ir nurodo datą elektroniniame dienyne.

12. Vertinimas ilgalaikiame plane:

12.1. prie temos/-ų, skyriaus nurodoma, kokių standartų (mokinių gebėjimų) sieksime;

12.2. vertinimo grafoje žymima, kokia forma iš temos/-ų mokiniai atsiskaitys;

12.3. laikomasi metodinėse grupėse priimtų vertinimo susitarimų.

13. Kiekvienas mokytojas individualiai nustato tvarką, kur rašomi darbai raštu (atskiruose sąsiuviniuose ar atskiruose lapuose).

14. Kontrolinių darbų datos fiksuojamos „Mano dienyne“. Jas ne vėliau kaip prieš savaitę įrašo dalyko mokytojas, atsižvelgdamas į tai, kiek mokiniai per dieną gali rašyti kontrolinių darbų. Ne daugiau kaip:

1 kontrolinį darbą;

2 apklausas;

1 testą;

1 laišką (rašinį, atpasakojimą).

15. Užtikrinant lygias galimybes mokiniams įvertinimų skaičius per mokslo metus gali skirtis 1–2 įvertinimais.

**BENDRI SUSITARIMAI DĖL VERTINIMO**

16. Derinant mokslo metų mokomųjų dalykų ilgalaikius planus metodinėse grupėse susitariama dėl pažymių per pusmetį skaičiaus, vertinimo formų, tipų ir kriterijų, kontrolinių darbų vertinimo normų (procentinė išraiška):

|  |  |  |
| --- | --- | --- |
| **Teisingų atsakymų apimtis procentais** | **Vertinimas balais** | **Apibūdinimas** |
| 100–93 % | 10 | Mokinio pasiekimai pilnai atitinka numatomus mokinių pasiekimus. Puikiai atsako į visus klausimus, teisingai atlieka sudėtingas nestandartines užduotis |
| 92–81 % | 9 | Mokinio pasiekimai atitinka numatomus mokinių pasiekimus. Gerai moka dalyką, lengvai atlieka sudėtingas tipines užduotis |
| 80–69 % | 8 | Mokinio pasiekimai atitinka numatomus mokinių pasiekimus. Teisingai atlieka vidutinio sudėtingumo ir sunkesnes užduotis |
| 68–57 % | 7 | Mokinio pasiekimai iš dalies atitinka numatomus mokinių pasiekimus. Atsakymai teisingi, be klaidų, bet neišsamūs. Teisingai atlieka vidutinio sunkumo užduotis |
| 56–45 % | 6 | Mokinio pasiekimai iš dalies atitinka numatomus mokinių pasiekimus. Atsakymai be esminių klaidų. Teisingai atlieka lengvas užduotis, bet nesuvokia sudėtingesnių. |
| 44–33 % | 5 | Mokinio pasiekimai iš dalies atitinka numatomus mokinių pasiekimus. Atsakymuose pasitaiko esminių klaidų.  Suvokia tik svarbiausius dalyko klausimus, užduotis atlieka tik mokytojo padedamas. |
| 32–25 % | 4 | Mokinio pasiekimai nepakankamai atitinka numatomus mokinių pasiekimus. Sunkiai suvokia dalyko esmę, daro daug klaidų, savarankiškai neatlieka lengvų užduočių. |
| 24–16 % | 3 | Mokinio pasiekimai neatitinka numatomų minimalių pasiekimų. Moka tik nedidelę kurso dalį, daro daug esminių klaidų, neturi elementarių įgūdžių. |
| 15–8 % | 2 | Mokinio pasiekimai visai neatitinka numatomų minimalių pasiekimų. |
| 7–0 % | 1 | Mokinio pasiekimai visai neatitinka numatomų minimalių pasiekimų. |

17. Vertindami mokinius mokytojai turi laikytis vieningumo principų:

17.1. 1–4 klasių mokinių pasiekimų vertinimo ir tėvų informavimo sistema:

17.1.1. 1–4 klasėse taikomi ideografinio (individualios pažangos) vertinimo principai. Esami mokinio pasiekimai lyginami su ankstesniais, bet ne su kitų mokinių pasiekimais;

17.1.2. mokslo metų pradžioje mokytoja supažindina mokinių tėvus su ugdymo planu, raštu fiksuotais ideografinio vertinimo principais; kartu aptaria abipusės informacijos pateikimo būdus;

17.1.3. mokinių savarankiškuose darbuose mokytoja rašo mini komentarus, nuorodas, skatinančias mokinio pažangą;

17.1.4. pradinių klasių mokiniai skatinami, mokomi įsivertinti savo pasiekimus ir pažangą pratybų sąsiuviniuose tam skirtose vietose ar mokytojo pasiūlytais būdais;

17.1.5. mokiniai vertinimo aplanke kaupia įvertintus darbus, kurie atspindi mokinio pažangą ir pasiekimus. Aplanke gali būti mokinių savęs vertinimai, refleksijos užrašai, mokytojo užrašyta grįžtamoji informacija;

17.1.6. naudojantis pradinių klasių vadovėlių autorių (lietuvių kalbos, matematikos, pasaulio pažinimo ir kt.) teminiais planais, metodinėmis rekomendacijomis bei paruoštomis užduotimis, klausimynais mokinių pasiekimai vertinami ir diagnostiniu būdu, nurodant surinktų taškų skaičių;

17.1.7. mokinių pasiekimai fiksuojami elektroniniame dienyne, atsižvelgiant į savaitinių pamokų skaičių: jei yra 2 savaitinės pamokos, tai įvertinimų turi būti ne mažiau nei du per mėnesį; 3 savaitinės pamokos – trys įvertinimai, 4 savaitinės pamokos – keturi įvertinimai per mėnesį ir t. t.;

17.1.8. elektroniniame dienyne fiksuojami mokinių pusmečių, mokslo metų pažangos, pasiekimų rezultatai: aukštesnysis lygmuo, pagrindinis lygmuo, patenkinamas lygmuo, nepatenkinamas lygmuo. Vertinant dorinio ugdymo rezultatus, rašoma „pp“ („padarė pažangą“) arba „np“ („nepadarė pažangos“).

17.1.9. baigiant visą pradinio ugdymo kursą, t.y. keturias klases, klasės mokytoja rašo mokinio socialinės brandos, ugdymo ir ugdymosi aprašą.

17.2. Mokiniai, turintys specialiųjų ugdymosi poreikių, ugdomi pagal individualizuotas ar pritaikytas bendrojo ugdymo programas, atlieka individualias užduotis ir vertinami už jas 5–8 klasėse taikant 10 balų sistema bei atsižvelgiant į daromą pažangą. 1–4 klasėse taikomas ideografinis vertinimas. Jeigu turintis specialiųjų poreikių mokinys nedaro pažangos, dėstantis mokytojas privalo konsultuotis dėl mokinio ugdymo(si) su specialiuoju pedagogu ar Vaiko gerovės komisija.

17.3. 5–8 klasėse taikomas papildomas vertinimas + ir –. Jeigu mokinys neatliko namų darbų ar kitų užduočių, dėl kurių buvo susitarta, gauna –, jeigu pamokoje būna aktyvus, atsako į mokytojo klausimus, atlieka užduotis, mokinio žinios gali būti įvertintos +. Mokytojas savo užrašų knygelėje arba specialiuose tam skirtuose lapuose kaupia duomenis apie mokinių gautus – ir +. Jeigu mokinys turėjo –, bet gavo +, arba atvirkščiai, abu vertinimai nubraukiami. Surinkus tam tikrą skaičių – ir + , jie verčiami į balus.

|  |  |  |  |  |
| --- | --- | --- | --- | --- |
| Pamokų skaičius per savaitę | Gauta – | Pažymys | Gauta + | Pažymys |
| 1–3 pamokos | – – – ( trys minusai) | 2 | + + + (trys pliusai) | 10 |
| 4–5 pamokos | – – – – –( penki minusai) | 2 | + + + + + (penki pliusai) | 10 |

18. Mokiniai fiksuoja savo pasiekimus ir matuoja pažangą pasibaigus pusmečiams, metams. Per tam skirtas klasės valandėles jie lygina savo rezultatus su ankstesniais, daro išvadas apie pažangą. Atsižvelgdami į savo mokymosi sėkmę, išsiaiškina mokymosi poreikius, planuoja tolesnį mokymąsi, kelia sau ateities planus. Tai fiksuoja „Individualaus ugdymosi plano“ lapuose.

**INFORMAVIMAS APIE VERTINIMĄ**

19. Rugsėjo mėnesį per pirmąją savo dalyko pamoką kiekvienas mokytojas supažindina mokinius su savo dalyko, modulio, pasirenkamojo dalyko programa, mokinių mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas.

20. Kabineto skelbimų lentoje mokytojai iškabina informaciją apie taikomą dalyko vertinimo sistemą.

21. Progimnazijos mokinių pasiekimų vertinimo tvarka skelbiama progimnazijos elektroniniame dienyne, tėvai su ja supažindinami pirmame klasės tėvų susirinkime.

22. Ugdymosi pasiekimai fiksuojami elektroniniame dienyne. Neturintys galimybių naudotis internetu tėvai (globėjai, rūpintojai), jeigu pageidauja ir yra parašę prašymą, raštu informuojami apie vaiko mokymąsi kartą per mėnesį.

23. Atsiradus problemoms, tėvai (globėjai, rūpintojai) apie mokinių pasiekimus informuojami įvairiais būdais: skambinant, individualiai kalbantis, rašant žinutes, laiškus.

24. Mokytojai, klasės vadovai, kiti su mokinio ugdymu susiję pedagogai individualių konsultacijų metu kartu su mokinių tėvais (globėjais, rūpintojais) aptaria mokinių daromą pažangą, ugdymosi pasiekimus ir numato būdus gerinti mokinio ugdymo(si) pasiekimus, prireikus koreguoja mokinio individualų ugdymo planą.

25. Mokiniams, jų tėvams (globėjams, rūpintojams) pageidaujant, progimnazijos nustatyta tvarka gali būti peržiūrėti gauti pasiekimų įvertinimai.

26. Su direktoriaus įsakymu dėl mokinių kėlimo į aukštesnę klasę, ugdymo programos baigimo, papildomų darbų skyrimo ar palikimo kartoti programą klasės vadovas mokinio tėvus (globėjus, rūpintojus) supažindina ne vėliau kaip per 3 dienas.

27. Tėvų informavimo apie jų vaiko ugdymo(si) poreikius, pažangą, progimnazijos lankymą ir elgesį tvarka:

27.1. informacija apie ugdymo ir ugdymosi pažangą, poreikius, mokyklos lankymą ir elgesį tėvams teikiama elektroniniame dienyne;

27.2. apie pakitusią mokinio būklę (pakitusį elgesį) mokytojas informuoja klasės vadovą. Nesant klasės vadovo – administraciją. Kartu priimami sprendimai apie mokinio tėvų ir/ar pagalbą teikiančių progimnazijos specialistų informavimą. Atskirais atvejais apie mokinio būklę tėvus informuoja psichologė, socialinis pedagogas, visuomenės slaugytoja ar administracija;

27.3. mokinio tėvai gali būti kviečiami į progimnaziją individualiai aptarti su mokytoju, klasės vadovu ar administracija mokinio būklę, ugdymosi pažangą, poreikius, mokyklos lankymą ir elgesį. Mokinio tėvų pakvietimą inicijuoja klasės vadovas, dalyko mokytojas ar direktoriaus pavaduotojas;

27.4. nepatenkinamus pusmečių, metų įvertinimus turinčių mokinių tėvai informuojami raštu (nurodomi dalykai, iš kurių mokinio gebėjimai vertinami nepatenkinamai, mokinio atsiskaitymo ir kėlimo į aukštesnę klasę tvarka). Informacijos pateikimą organizuoja klasės vadovas.

28. Klasės mokinių pasiekimų pažanga fiksuojama pusmečių, metų rezultatų suvestinėse. Su mokinių Individualaus ugdymosi planais klasės vadovas supažindina tėvus susirinkimų ar individualių pokalbių metu ne rečiau kaip vieną kartą per mokslo metus.

**5–8 KLASIŲ MOKINIŲ VERTINIMAS UGDYMO PROCESE IR BAIGUS PROGRAMĄ**

29. Mokinio mokymosi pasiekimai pusmečio pabaigoje apibendrinami ir vertinimo rezultatas fiksuojamas įrašu „įskaityta“ ir (arba) balu, taikant 10 balų vertinimo sistemą:

29.1. patenkinamas įvertinimas – įrašai: „atleista“ („atl“), „įskaityta („įsk“), 4–10 balų įvertinimas;

29.2. nepatenkinamas įvertinimas – įrašai: „neįskaityta“ („neįsk“), , 1–3 balų įvertinimas;

29.3.vertinant mokinių pasiekimus orientuojamasi į pasiekimų lygius, apibrėžtus Pagrindinio ir vidurinio ugdymo bendrosiose programose. Vertinimo skalė:

|  |  |  |  |
| --- | --- | --- | --- |
| **Pasiekimų lygis** | **Trumpas apibūdinimas** | **Įvertinimas** | |
| aukštesnysis | puikiai | 10 (dešimt) | Įskaityta |
| labai gerai | 9 (devyni) |
| pagrindinis | gerai | 8 (aštuoni) |
| pakankamai gerai | 7 (septyni) |
| vidutiniškai | 6 (šeši) |
| patenkinamas | patenkinamai | 5 (penki) |
| pakankamai patenkinamai | 4 (keturi) |
| nepatenkinamas | nepatenkinamai | 3 (trys) | Neįskaityta |
| blogai | 2 (du) |
| labai blogai | 1 (vienas) |
| pasiekimai nėra įvertinti | Neįskaityta | |

30. Atsiskaitymo už praleistus kontrolinius darbus tvarka:

30.1. mokinys, praleidęs kontrolinį darbą, nors ir turintis gydytojo pažymą ar kitą pateisinantį dokumentą, privalo per 2 savaites atsiskaityti už kontrolinį darbą, ypatingais atvejais – per mėnesį; įvertinimas už atsiskaitytą darbą rašomas į artimiausią pamoką, o pastaboje paaiškinama, už ką parašytas įvertinimas;

30.2. jei mokinys praleido kontrolinį darbą be pateisinamos priežasties („pabėgo“), rašomas žemiausias neigiamas įvertinimas. Atsiskaitymo už praleistus kontrolinius darbus tvarka jam netaikoma;

30.3. jei mokinys ilgai sirgo (ne trumpiau kaip mėnesį) ir turi gydytojo atleidimą, atsiskaityti už tą kūno kultūros programos dalį nereikia.

31. Neigiamai įvertintas kontrolinis darbas neperrašomas, bet mokiniui rekomenduojama lankyti konsultacijas ( laikinąją grupę, modulį) pasiekimų skirtumams likviduoti;

31.1. jei neigiamai įvertinami du ir daugiau kontrolinių darbų iš eilės, pasiekimų skirtumų likvidavimo būdus ir sprendimus numato dalyko mokytojas kartu su mokiniu, jo tėvais, klasės vadovu;

31.2. jei 33% ir daugiau klasės mokinių kontrolinio darbo įvertinimai yra neigiami:

31.2.1. mokytojas tariasi su pagal tą pačią programą dirbančiu kolega, metodinės grupės nariais;

31.2.2. konsultuojasi su direktoriaus pavaduotoju ugdymui dėl kontrolinio darbo parengimo, struktūros, analizuoja mokinių padarytas klaidas;

31.2.3. koreguoja savo ilgalaikį pamokų planą;

31.2.4. sutartu laiku konsultuoja mokinius;

32.2.5. tariasi su mokiniais ir derina su direktoriaus pavaduotoju ugdymui pakartotinio kontrolinio darbo datą;

31.2.6. jei pakartotinai parašius kontrolinį darbą rezultatai nepagerėjo ar pagerėjo nežymiai, mokytojo pamokas stebi, konsultuoja, teikia pasiūlymus progimnazijos vadovai ir kolegos.

32. Baigus programą ar jos dalį ugdymosi rezultatams apibendrinti taikomas apibendrinamasis vertinimas (pažymys arba įskaita). Apibendrinamojo vertinimo informacija naudojasi mokinys, rinkdamasis tolesnį mokymąsi, mokytojas, konsultuodamas mokinį dėl jo pasirinkimo.

33. Mokiniui, atleistam pagal gydytojo rekomendaciją (antrame pusmetyje arba visus mokslo metus) nuo kūno kultūros ar kito dalyko pamokų, pusmečio ar metinių pažymių stulpelyje rašoma „atl.“.

34. Pusmečių ir metiniai įvertinimai pasiekimų apskaitos dokumentuose fiksuojami pažymiais arba rašoma „įskaityta“, „neįskaityta“.

35. Vedamas aritmetinis pažymių vidurkis (dešimtųjų po kablelio dalių tikslumu ir apvalinamas aritmetiniu būdu).

36. Pusmečių/metiniai pažymiai, kai yra neatestuota ar įvertinimas neigiamas, vedami taip:

|  |  |  |  |  |
| --- | --- | --- | --- | --- |
| **I pusmetis** | **II pusmetis** | **Metinis** | **Pastabos** | |
| 3 | 4 | 4 | Rašomas I ir II pusmečių įvertinimų aritmetinis vidurkis | - |
| 4 | 3 | 4 |
| 5 | 3 | 4 |
| Neįskaityta | Įskaityta | Įskaityta |
| Įskaityta | Neįskaityta | Neįskaityta | Skiriamas papildomas darbas arba paliekama kurso kartoti | - |
| Neįskaityta | 5 | Atsiskaitymo ir II pusmečio vidurkis | Neatsiskaičius iki II pusmečio pabaigos,  skiriamas papildomas darbas | Papildomo darbo įvertinimas laikomas metiniu. |
| 4 ir daugiau | Neįskaityta | Neįskaityta | Skiriamas papildomas darbas arba paliekama kurso kartoti |
| Neįskaityta | Neįskaityta | Neįskaityta |

37. Papildomus darbus įvertina dalyko mokytojas mokytojų tarybos posėdyje sutartu laiku.

38. Mokinių, turinčių specialiųjų ugdymosi poreikių, pasiekimai aptariami Vaiko gerovės komisijos posėdžiuose.

**BAIGIAMOSIOS PASTABOS**

39. Vertinant vadovautis šiuo tvarkos aprašu, progimnazijos Ugdymo planu ir progimnazijos metodinių grupių susitarimais dėl atsiskaitomųjų darbų rašymo ir vertinimo.

40. Vertinimo nuostatos gali kisti atsižvelgiant į Bendruosius ugdymo planus ir kitus Lietuvos Respublikos švietimo ir mokslo ministro patvirtintus dokumentus.

SUDERINTA

Klaipėdos „Saulėtekio“ progimnazijos

metodinės tarybos 2017 m. birželio 13 d. posėdžio

protokoliniu nutarimu (protokolo Nr. UP-2)

Priedas Nr. 1

Rekomenduojamas dalykų vertinimų skaičius per mokslo metus:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Klasė  Dalykas | **5** | | | **6** | | | **7** | | **8** | |
| Diagnostiniai | | Kaupiamieji | Diagnostiniai | | Kaupiamieji | Diagnostiniai | Kaupiamieji | Diagnostiniai | Kaupiamieji |
| Dorinis ugdymas | 2 | | 6 | 2 | | 6 | 2 | 6 | 2 | 6 |
| 8 | | | 8 | | | 8 | | 8 | |
| Lietuvių kalba ir literatūra | 14 | 6 | | 14 | 6 | | 17 | 5 | 17 | 5 |
| 20 | | | 20 | | | 22 | | 22 | |
| Užsienio kalba  (1-oji) | 8 | 6 | | 8 | 8 | | 8 | 8 | 8 | 8 |
| 14 | | | 16 | | | 16 | | 16 | |
| Užsienio kalba  (2-oji) | - | - | | 6 | 6 | | 6 | 6 | 6 | 6 |
|  | | | 12 | | | 12 | | 12 | |
| Matematika | 12 | 6 | | 12 | 6 | | 12 | 6 | 12 | 6 |
| 18 | | | 18 | | | 18 | | 18 | |
| Informacinės technologijos | 4 | 4 | | 4 | 4 | | 4 | 4 | 4 | 4 |
| 8 | | | 8 | | | 8 | | 8 | |
| Gamta ir žmogus Biologija | 8 | 4 | | 8 | 4 | | 10 | 4 | 4 | 4 |
| 12 | | | 12 | | | 14 | | 8 | |
| Chemija | - | - | | - | - | | - | - | 6 | 4 |
|  | | |  | | |  | | 10 | |
| Fizika | - | - | | - | - | | 4 | 4 | 8 | 4 |
|  | | |  | | | 8 | | 12 | |
| Istorija | 8 | 4 | | 8 | 4 | | 8 | 4 | 8 | 4 |
| 12 | | | 12 | | | 12 | | 12 | |
| Geografija | - | - | | 6 | 6 | | 6 | 6 | 6 | 6 |
|  | | | 12 | | | 12 | | 12 | |
| Dailė | 2 | 7 | | 2 | 7 | | 2 | 7 | 3 | 6 |
| 9 | | | 9 | | | 9 | | 9 | |
| Muzika | 4 | 4 | | 4 | 4 | | 4 | 4 | 4 | 4 |
| 8 | | | 8 | | | 8 | | 8 | |
| Technologijos | 4 | 8 | | 4 | 8 | | 4 | 8 | 2 | 4 |
| 12 | | | 12 | | | 12 | | 6 | |
| Kūno kultūra | 2 | 8 | | 2 | 8 | | 2 | 8 | 2 | 8 |
| 10 | | | 10 | | | 10 | | 10 | |
| Žmogaus sauga | 2 | 4 | | - | - | | - | - | 2 | 4 |
| 6 | | |  | | |  | | 6 | |

Priedas Nr. 2

**DIAGNOSTINIO VERTINIMO TVARKA**

|  |  |  |  |
| --- | --- | --- | --- |
| Vertinimo turinys | Vertinimo formos | Informacijos apie vertinimą pateikimas | Pastabos |
| 5 klasėse mokslo metų pradžioje (5–6 savaitę) mokiniai rašo lietuvių kalbos diktantą, matematikos diagnostinius testus | Pažymiais arba kaupiamaisiais balais | Informacija pateikiama direkcijos posėdyje ir metodinėse grupėse, apibūdinant mokinių pažangą ir poreikius | Remiantis rezultatais, patikslinamos diferencijuotos grupės mokinių poreikiams tenkinti |

**FORMUOJAMOJO VERTINIMO TVARKA**

|  |  |  |  |
| --- | --- | --- | --- |
| Vertinimo turinys | Vertinimo formos | Informacijos apie vertinimą pateikimas | Pastabos |
| Vertinama mokinio pažanga, pastangos, aktyvumas, gebėjimas dirbti komandoje, rezultatai | Žodinis paskatinimas, kaupiamasis vertinimas, mokinių įsivertinimas | Informacija neskelbiama, ji skirta mokinių skatinimui, jų nukreipimui veiklai | Įsivertinimo lapai gali būti saugomi su kontroliniais darbais |

**APIBENDRINAMOJO VERTINIMO TVARKA**

|  |  |  |  |  |  |
| --- | --- | --- | --- | --- | --- |
| Užduotys mokiniams | Užduočių formos | Vertinimas ir informacija apie vertinimą | Užduočių apimtys | Atlikimo laikas ir trukmė | Pastabos |
| Kontrolinis darbas | Uždaviniai, užduotys, testas, rašinys, interpretacija, atsakinėjimas raštu ar žodžiu | Vertinamas pažymiu, paaiškinant mokiniui gautą rezultatą | Temos, skyriaus apimtys | Mokiniai informuoja-mi iš anksto. Ne mažesnė kaip 0,5 val. trukmė |  |
| Savarankiš-kas darbas | Testai, pratimai, apklausa | Pažymys arba kaupiamasis balas | Pamokos ar kelių pamokų žinių taikymo patikrinimas | 15, 20 min. trukmė | Mokiniai gali naudotis vadovėliais ar kita medžiaga |
| Įskaita | Testas, užduotys | Pažymys arba įskaityta (neįskaityta) | Temos, skyriaus, pusmečio, metų apimtys | Mokytojo ir mokinio sutarta, administra-  cijos patvirtinta data, trukmė | Taikoma keičiant pasirinkimus (individualius planus), turint neigiamus įvertinimus pusmetyje, tikrinant vasaros darbų atlikimą ir kitais atvejais. Saugoma kontrolinių darbų aplankuose. Protokolai saugomi direktoriaus pavaduotojo ugdymui |
| Ilgalaikės užduotys | Projektai, referatai, tiriamieji, kūrybiniai darbai, praktiniai darbai | Vertinamas pažymiu | Vienos temos apimtis | Dalyko mokytojo nuožiūra |  |

Priedas Nr. 3

**Rekomenduojami ĮSIVERTINIMO LAPAI**

I variantas

|  |  |  |
| --- | --- | --- |
| Dalyvaudamas pamokoje, išmokau | Ką dar norėčiau sužinoti ir išmokti | Kur tai galėsiu panaudoti |
|  |  |  |

II variantas

|  |
| --- |
| Sužinojau, išmokau, atlikau |
| Buvo sunku, nesupratau, neatlikau |
| Būtų įdomu, jeigu |
| Iki galo atlikęs darbą, supratau |
| Mano požiūris pasikeitė, nes |
| Norėčiau sužinoti, išmokti, atlikti |
| Kitos pastabos |